Morten Bødskov (S), 2023-04-14:
Tak for det, formand.
Og tak til forslagsstillerne.
Som baggrund for beslutningsforslaget anfører forslagsstillerne, at mange erhvervsdrivende, f.eks. iværksættere, oplever udfordringer med at få en basal erhvervskonto i et pengeinstitut, og at det i praksis betyder, at det opleves som tæt på umuligt at starte og drive virksomhed i Danmark.
Det fremgår af beslutningsforslaget, at en analyse, som SMVdanmark gennemførte i 2021, viser, at 12 pct. af de selvstændige oplevede, at de havde udfordringer med at oprette en erhvervskonto.
Jeg synes, det er på sin plads at understrege, at dansk erhvervsliv jo generelt har et godt udgangspunkt.
Dansk økonomi kører i højeste gear, og det påvirker selvfølgelig også vores erhvervsmiljø for små og mellemstore virksomheder.
Vi ligger i top på internationale ranglister for konkurrenceevne og for rammevilkår for erhvervslivet.
I 2022 lå Danmark f.eks. som nummer et på schweiziske IMD's rangliste over konkurrencedygtighed.
Vi har styrkepositioner, f.eks. på det grønne område og inden for life science, og det giver os en unik position, som vi skal bruge til at skabe stærke og grønne arbejdspladser og styrke ikke mindst deres og vores samlede eksportmuligheder.
Alt det her betyder også, at der i SMV-miljøet er godt gang i den.
Hvis vi skal nå målet om at skabe flere stærke og grønne arbejdspladser og øge vores eksport, kræver det selvfølgelig en målrettet indsats for at have gode rammevilkår, der understøtter vores danske styrkepositioner.
Det kræver tilstrækkelig dygtig arbejdskraft, mindre bøvl og færre byrder.
Det er noget af det, som regeringen arbejder for, og som også helt sikkert vil gøre arbejdsvilkårene nemmere og bedre for vores SMV-miljø.
Regeringen er derfor enig i, at der er en udfordring, som vi skal have håndteret; det skal der ikke herske tvivl om.
For et stærkt dansk erhvervsliv er det afgørende, at vi selvfølgelig også har en stærk økonomi i fremtiden.
Det kræver som sagt gode rammevilkår, der kan understøtte erhvervslivets muligheder, og det er i dag et grundvilkår for at drive en virksomhed, at man har adgang til en bankkonto, så man kan gennemføre og modtage betalinger.
Men jeg tror også, det er vigtigt at have en relativt åben diskussion af det her forslag, for der er også klare problemer med beslutningsforslaget.
For forslaget lægger op til, at erhvervsdrivende skal have ret til at oprette en basal erhvervskonto på samme måde, som privatkunder har ret til en basal indlånskonto.
En basal indlånskonto er en forholdsvis enkel konto, som giver kunderne adgang til at gennemføre visse basale transaktioner.
En sådan konto vil formentlig have nogle mangler i forhold til de fleste erhvervsdrivendes behov.
Derfor mener vi i regeringen, at vi er nødt til at analysere det og overveje nærmere, hvordan en model for en basal erhvervskonto kan se ud, herunder hvilke tjenester der skal knyttes til en erhvervskonto.
Oven i den overvejelse skal vi se nærmere på samspillet med anden lovgivning på området, det gælder f.eks. samspillet med hvidvasklovgivningen, der jo altså, som man ved, stiller en række krav til f.eks. kundekendskabsprocedurer og løbende overvågning af transaktioner, der i nogle tilfælde indebærer, at pengeinstitutterne skal afvise at oprette en konto, hvis der som bekendt kan være mistanke om hvidvask.
Så mener vi også, det bør overvejes, om alle pengeinstitutter skal være forpligtede til at stille en konto til rådighed for virksomhederne.
Og skal det i givet fald være virksomheder i alle brancher, eller kan det enkelte institut vælge ikke at drive en forretning inden for visse sektorer?
På den baggrund kan regeringen ikke støtte beslutningsforslaget.
Og så vil jeg bare sige tak for ordet, formand.